དེ་ཡང་རྒྱལ་ཁབ་༡༩༢ཀྱིས་མཉམ་སྦྲེལ་ཐོག་བཙུགས་པའི་རྒྱལ་སྤྱིའི་སྐོར་སྲུང་ལྷན་ཁང་གི་ལྟེ་གནས་ནི་ཧྥ་རན་སིའི་གྲོང་ཁྱེར་ལཱེ་ཨོང་ལ་གནས་ཡོད་པ་དང་།ལྷན་ཁང་དེའི་འགོ་འཛིན་ནི་རྒྱལ་སྤྱིའི་ཚོགས་ཆེན་སྐབས་འོས་ཤོག་གི་ལམ་ནས་འདེམས་སྒྲུག་བྱེད་ཀྱི་ཡོད་པ་དང་།འགོ་འཛིན་གྱི་ལས་ཡུན་ཡང་ལོ་བཞི་ཡིན།སྔ་ལོ་༢༠༡༦ཟླ་བཅུ་གཅིག་པའི་ནང་རྒྱ་ནག་གི་སྐོར་སྲུང་བའི་སྐུ་ཚབ་སྐུ་ཞབས་མཱིང་ཧོང་ཝེ་ལྷན་ཁང་དེའི་འགན་འཛིན་ལ་འདེམས་ཐོན་བྱུང་ཡོད་པ་དང།ཁོང་ནི་ལྷན་ཁང་དེའི་འགོ་འཛིན་ལ་འདེམས་ཐོན་བྱུང་བའི་རྒྱ་མི་མི་རིགས་ཐོག་མ་དེ་ཆགས་ཡོད་སྟབས།གནད་དོན་དེའི་ཐད་རྒྱལ་སྤྱིའི་ནང་གླེང་སློང་དང་ལྟ་ཚུལ་མི་མཐུན་པ་མང་པོ་ཞིག་བྱུང་ཡོད་པ་རེད།